Streľba v Bolerázi 14. – 15. júna 2014

Incident so streľbou v Bolerázi sa odohral v noci zo 14. na 15. júna 2014 v obci Boleráz v okrese Trnava. Bol pri ňom zavraždený príslušník Policajného zboru Peter Opálka. Páchateľ Milan Szalay bol odsúdený na trest odňatia slobody na 24 rokov vo väzení s maximálnym stupňom stráženia.

 Priebeh 
Pred 00:00 SELČ 14. júna 2014 dvojčlenná policajná hliadka Obvodného oddelenia Policajného zboru v Trstíne, v policajnom automobile Volkswagen Golf, predviedla vodiča vozidla Opel Zafira podozrivého z jazdy pod vplyvom alkoholu. Dychovou skúškou mu namerali 1,38 promile alkoholu, následne ale došlo ku konfliktu, ktorý vyústil do streľby. Podozrivý, 31-ročný Milan Szalay zasiahol 34-ročného policajta, práporčíka Petra Opálku, dvomi strelami do hrudníka, pričom policajt na mieste podľahol zraneniam (15. júna). Jeho kolegyňa, ktorá sa tiež zapojila do streľby, neutrpela žiadne zranenia. Podozrivý z miesta činu ušiel a približne o 02:00 SELČ sa vzdal policajnej hliadke v mieste svojho trvalého bydliska v Podunajských Biskupiciach.

Obhliadka miesta činu preukázala, že policajný automobil zasiahlo päť striel a vozidlo podozrivého jedenásť. Vyšetrujúci policajti na mieste činu zaistili 32 nábojníc a jeden náboj.

 Pamiatka na zosnulého policajta 
15. júna dopoludnia miestny obyvatelia umiestnili provizórny pomník pri bydlisku zosnulého policajta. Práporčík Peter Opálka bol in memoriam povýšený do hodnosti podporučíka a bol pochovaný 18. júna 2014 na cintoríne v Bolerázi.

 Súdne konanie 
Milan Szalay bol obvinený z obzvlášť závažného zločinu vraždy na chránenej osobe (v tomto prípade verejný činiteľ), v časti dokonaný a v časti v štádiu pokusu, začo mu hrozil trest odňatia slobody na 20 alebo 25 rokov alebo na doživotie.§ 145 ods. 2 písm. c) zákona č. 300/2005 Z. z. (Trestný zákon) v znení zákona č. 1/2014 Z. z. 17. júna Okresný súd v Trnave rozhodol o jeho vzatí do väzby (v Ústave na výkon trestu odňatia slobody v Leopoldove).

 Referencie 

Kategória:Vraždy na Slovensku
Kategória:2014 na Slovensku
Kategória:Boleráz